Tuinier Dinsdag in hof ná moorde op Hofmeyr-egpaar | Netwerk24
Tuinier Dinsdag in hof ná moorde op Hofmeyr-egpaar
Deur Cara-Lee Dorfling en Teresa Opperman 15 Oktober 2018 15:35
Die tuinier van die egpaar van Hofmeyr in die Oos-Kaap wat die naweek vermoor is, sal Dinsdag in verband met die moorde in die hof verskyn.
Die polisie het die 54-jarige man Saterdag in 'n woongebied naby Hofmeyr in verband met die moorde op past. Victor Smith (70) en sy vrou, Elize Kloppers-Smith (69), in hegtenis geneem.
Hofmeyr is sowat 68 km noord van Cradock.
Past. Victor Smith Foto: Verskaf
Na verneem word, het die verdagte die afgelope vier jaar vir die egpaar gewerk.
Martin Kloppers (47), Kloppers-Smith se seun uit 'n vorige huwelik, wat Saterdagoggend by sy ma-hulle wou gaan koffie drink, het op hul lyke in hul huis in Piet Retiefstraat afgekom.
Ná die gru-ontdekking het 'n geskokte Kloppers gehardloop na sy huis, wat sowat drie strate verder is, en sy vrou, Brenda, van die moorde vertel. Sy het die polisie geskakel.
Volgens die polisie is die lyke in die badkamer aangetref. Albei was vasgebind en het wonde aan hul bolywe gehad.
Die tuinier is Saterdagmiddag ondervra en later die dag in verband met die moorde in hegtenis geneem.
Kol. Michelle Matroos, die provinsiale polisiewoordvoerder, het gesê hy is die enigste verdagte in die saak.
Elize Kloppers-Smith Foto: Verskaf
Lt.genl. Liziwe Ntshinga, Oos-Kaapse polisiekommissaris, het die plaaslike polisie en speurders vir die vinnige inhegtenisneming geloof en gesê hul optrede sal die gemeenskap se vertroue in die polisie herstel.
"Die aanval op die weerlose egpaar is wreed en gevoelloos," het sy gesê.
Volgens haar is dit des te meer hartseer omdat die vermeende moordenaar welbekend aan die egpaar was.
Die motief vir die moorde is onduidelik omdat daar glo niks uit die huis vermis word nie. Selfs Kloppers-Smith se beursie met kontant is nie gevat nie.
Begrafnisreëlings sal na verwagting later vandeesweek getref word nadat die lykskouings afgehandel is. Familie van Pretoria sal Kloppers met die reëlings bystaan.